Bulls, Lions jag momentum op LoftusDie Lions is weer op die wenpad ná hul wedstryd teen die Glasgow Warriors. Foto: GB Jordaan. Dit is nou al ŉ hele rukkie sedert die Lions laas ŉ Verenigde Rugbykampioenskap-wedstryd teen Suid-Afrikaanse teenstanders kon wen. Die Johannesburgers het in Desember 2021 met die Stormers (37–21) afgereken, maar sedertdien kry hulle die wind van voor wanneer hulle teen die einste Kapenaars óf die Sharks óf die Bulls kragte meet. Hulle speel nou juis Saterdag teen die Pretorianers in ŉ móétwenderby (vir al twee spanne, eintlik) op Loftus Versfeld. Die Lions beklee tans die 12de plek op die VRK-ranglys, maar hul onlangse oorwinning teen ŉ sterk Glasgow Warriors-span behoort hulle weer ŉ rede te gee om in hul vermoëns op die veld te glo. Daarbenewens is hulle net ses punte agter Connacht – wat die agtste plek beklee – op die amptelike punteleer. Die topagtspanne dring deur na die VRK-uitspeelwedstryde en die Johannesburgers is beslis nog in die wedloop as hulle op ŉ manier met die Bulls kan klaarspeel. Volgens berigte het die Lions-spelers vroeër hul misnoeë met afrigter Ivan van Rooyen te kenne gegee en hom tussen drie en vier uit tien op sy rapportkaart gegee. Maar die breier is beslis trots op sy span nadat hulle met die Warriors afgereken het. Tog is hy deeglik bewus van die feit dat die Bulls nie van plan is om op hul tuisveld te hênsop nie. “Ons weet dat daar baie oor ons rekord teen Suid-Afrikaanse spanne in die aanloop tot die wedstryd gepraat sal word, maar ons weet hoe om dinge reg te stel. Ons het ook darem nou ŉ bietjie momentum opgebou,” het Van Rooyen gesê. Daarteenoor sal die Bulls oorgehaal wees om vir die onlangse nederlaag teen die Stormers te vergoed. Die Kapenaars het daardie wedstryd met 23–19 gewen en die tuisspan het vir die eerste keer in ŉ hele paar wedstryde die wit vlag op Fort Loftus gehys. Marco van Staden in aksie vir die Bulls. Foto: GB Jordaan. Marco van Staden het juis gesê dat die tuisspan hard werk om die foute reg te stel wat hulle teen die Stormers gemaak het. “Die beste ding wat ons ná die wedstryd kon doen, is om aan te beweeg en uit ons foute te leer. Ons het toe baie geleenthede deur ons vingers laat glip en ons fokus nou veral daarop om die uitslag van ŉ wedstryd buite die bereik van ons teenstanders te plaas. Ons moet nou begin om momentum vir die einde van die seisoen op te bou,” het die Springbok-losvoorspeler gesê. Volgens die Bulls se amptelike webwerf is daar 15 000 kaartjies vir die kragmeting verkoop. Die aksie begin Saterdag om 16:45 en dit sal regstreeks op SuperSport uitgesaai word.